**Doris Day** (Doris Mary Ann Kappel­hoff; 3. huhtikuuta 1922 Cincinnati, Ohio – 13. toukokuuta 2019 Carmel Valley Village, Kalifornia) oli yhdys­valtalainen näyttelijä ja laulaja. Hän oli 1950- ja 1960-luvulla Yhdysvaltain tunnetuimpia ja parhaiten palkattuja naisnäyttelijöitä. Day aloitti uransa big band -laulajana ja levytti useita menestyskappaleita. Näyttelijänä hän aloitti musikaaleista, mutta hän siirtyi myös monipuolisempiin rooleihin. Parhaan naispääosan Oscar-ehdokkuuden Day sai elokuvasta *Kaikki alkoi puhelimesta* (1959). Day teki viimeisen elokuvansa vuonna 1968. Sen jälkeen hän näytteli tilannekomediasarjassa *Doris Day Show*, juonsi keskusteluohjelmaa ja keskittyi eläintensuojeluun.

Nuoruus
-------

Doris Kappelhoff syntyi Cincinnatissa vuonna 1922. Hänen vanhempansa William ja Alma Kappelhoff olivat saksalaistaustaisia. Kappelhoff harrasti nuorena tanssia, mutta lupaava ura päättyi auto-onnettomuuteen. Alma-äiti kannusti tytärtänsä musiikin pariin kuultuaan tämän laulavan radiosta tulleiden swing-kappaleiden tahdissa.

Ura
---

### Laulajasta elokuvatähdeksi

Kappelhoff liittyi vuonna 1939 laulajaksi Barney Rappin yhtyeeseen. Rapp ehdotti Kappelhoffille nimeä Day, kun oli kuullut tämän laulavan kappaletta "Day After Day". Dayn mielestä nimi kuulosti tekaistulta, mutta hän hyväksyi sen lopulta, sillä Kappelhoff olisi liian pitkä nimi teattereiden mainosmarkiiseihin. Day lauloi 1940-luvulla Les Brownin yhtyeessä, jonka hittikappaleella "Sentimental Journey" hän oli mukana.

Doris Day vuonna 1946.
Day teki ensi­esiintymisensä Michael Curtizin elokuvassa *Valtameren romanssi* (1948). Dayn rooli oli alkujaan mennyt Betty Huttonille, mutta kun tämä oli tullut raskaaksi, rooliin haettiin uusi näyttelijä. Day sai osan esitettyään koeesiintymisessä tunteikkaasti kappaleen "Embraceable You". *Valtameren romanssia* seurasi Warnerin Daylle tuottamia musikaalielokuvia, joissa Dayn laulaminen oli koko elokuvan keskiössä. Dayn 1950-luvun alun Warnerin musikaalielokuvia olivat muun muassa *Teetä kahdelle*, *Perheen naimahuolet* ja *Tytär rakastuu*.

Day alkoi 1950-luvulla suunnata myös haastavampiin rooleihin monipuolistaakseen kuvaansa näyttelijänä. Hänen omia suosikkiroolejaan oli osa Calamity Janena elokuvassa *Tarkk’ampujatyttö* (1953). elokuvassa hän esitti parhaan laulun Oscarilla palkitun kappaleen "Secret Love". Laulaja Ruth Ettingin elämästä kertovassa elokuvassa *Laulu ilman rakkautta* (1955) Day esitti yli tusinan verran balladeita. Vuonna 1956 valmistui Alfred Hitchcockin trilleri *Mies joka tiesi liikaa*, jossa Day osoitti näyttelijänlahjansa. Hän lauloi siinä myös ikivihreän kappaleen "Que Sera, Sera".

Day oli 1950- ja 1960-luvuilla Yhdysvaltain tunnetuimpia elokuvatähtiä, ja hän oli myös 1960-luvulla parhaiten palkattu naisnäyttelijä. Day näytteli itsenäisiä naisia, jotka eivät uhranneet vapauttaan miehen takia ilman taistelua. Dayn romanttisia elokuvia olivat Rock Hudsonin kanssa tehdyt *Kaikki alkoi puhelimesta* (1959), *Rakkaani, tule takaisin* (1961) ja *Älä lähetä kukkia* (1964). Ensiksi mainitusta Day sai myös Oscar-ehdokkuuden parhaasta naispääosasta. Samanlaisissa itsenäisen naisen rooleissa Day oli myös elokuvissa *Minkin kosketus* (1962), jossa vasta­näyttelijänä oli Cary Grant, James Garnerin kanssa tehdyt *Sänky kolmelle* (1963) ja *Kaikki alkoi saippuasta* (1963) sekä Rod Taylorin kanssa tehdyt *Älkää häiritkö!* (1965) ja *Pitsipöksyagentti* (1966).

Dayllä oli 1960-luvun lopulla vaikeuksia saada ikäänsä sopivia rooleja. Myöhäiskauden elokuvia olivat *Tyttö lännen farmarina* (1967), *Caprice – vaarallinen oikku* (1967) sekä *Kuka on se kaveri äidin sängyssä?* (1968), joka jäi Dayn viimeiseksi elokuvaksi.

### Televisiossa ja eläinsuojelutyössä

Day *Doris Day Show’n* kuvauksissa.
Kun Dayn aviopuoliso ja manageri Martin Melcher kuoli vuonna 1968, paljastui, että Melcher oli kuluttanut Dayn omaisuuden. Day oli menettänyt 20 miljoonaa dollaria ja jäänyt noin 500 000 dollaria velkaa. Samalla Melcher oli luvannut vaimonsa televisiotuotantoon kertomatta tälle. Day haastoi myöhemmin Melcherin yhtiö­kumppanin Jerome Rosenthalin oikeuteen ja sai vuonna 1974 korvauksia lähes 23 miljoonaa dollaria. Day sopi jutun kuitenkin kuudesta miljoonasta dollarista.

Day ei varsinaisesti ollut innoissaan televisiosarjasta. Hän näytteli kuitenkin 1968–1973 CBS:n tilannekomediassa *Doris Day Show’ssa*. Viiden vuoden jälkeen Day ei suostunut uusimaan sopimusta.

Day muutti vuonna 1981 Carmelin kaupunkiin, johon hän oli ihastanut elokuvan *Kuolema kintereillä* kuvauksissa. Tämän jälkeen hän keskittyi eläinsuojelutyöhön. Hän oli vuonna 1971 perustanut Actors and Others for Animals -järjestön, joka pelasti sekä kodittomia että huonosti kohdeltuja eläimiä. Eläinten oikeuksia hän puolestaan ajoi Doris Day Animal Foundationin ja Doris Day Animal Leaguen kautta.

Christian Broadcasting Network palkkasi Dayn juontamaan keskusteluohjelmaa *Doris Day’s Best Friends*, jonka vieraina oli julkkiksia lemmikkiensä kanssa. Kahden vuoden ajan lähetetyn ohjelman ensimmäinen vieras oli kuolemansairas Rock Hudson. Day kirjoitti myös omaelämäkerran *Doris Day: My Own Story*.

Yksityiselämä
-------------

Day miehensä Martin Melcherin kanssa vuonna 1960.
Doris Day oli naimisissa neljä kertaa, mutta kolme avioliitoista päättyi avioeroon ja yksi leskeksi jäämiseen. Day oli 19-vuotias, kun hän meni naimisiin kiertueella tapaamansa pasunisti Al Jordenin kanssa. Jorden oli väkivaltainen, ja heidän liittonsa kesti 1941–1943. Avioliiton aikana syntyi poika Terry, jonka Dayn kolmas mies Martin Melcher myöhemmin adoptoi. Dayn toinen mies oli saksofonisti George Weidler. Onneton liitto päättyi eroon vuonna 1949.

Kykyjenetsijä ja manageri Martin Melcherin kanssa Day meni naimisiin vuonna 1951. Melcher adoptoi Dayn pojan Terryn, jonka sukunimi muutettiin isäpuolensa sukunimeksi. Terry Melcheristä tuli tunnettu musiikkituottaja, joka työskenteli 1960- ja 1970-luvuilla The Beach Boysin ja Randy Newmanin kanssa. Martin Melcherin ja Dayn yhteinen tuotanto­yhtiö Arwin Productions tuotti useat Dayn elokuvista. Martin Melcher kuoli vuonna 1968. Terry Melcher kuoli syöpään vuonna 2004. Dayn neljäs mies oli Barry Comden, jonka kanssa hän oli naimisissa 1976–1981. Comdenin mukaan liitto päättyi, koska Day rakasti enemmän eläimiä kuin häntä.

Day kuoli keuhkokuumeeseen 97-vuotiaana kotonaan Carmel Valleyssa, Kaliforniassa 13. toukokuuta 2019. Oman toiveensa mukaisesti hänelle ei järjestetty hautajaisia tai edes hautakiveä. Dayn asiainhoitajan ja ystävän Bob Basharan mukaan Day ei halunnut keskustella hautajaisista tai muistomerkistä ja hänellä oli vaikeuksia hyväksyä kuolemaa.

Diskografia
-----------

*Pääartikkeli: Doris Dayn diskografia*
Studiolbumit

* *You’re My Thrill*  (1949)
* *Day By Day*  (1956)
* *Day By Night*  (1957)
* *Cuttin’ Capers*  (1959)
* *What Every Girl Should Know*  (1960)
* *Show Time*  (1960)
* *Bright And Shiny’*  (1961)
* *I Have Dreamed*  (1961)
* *Duet*  (1962) (Andre Previn)
* *You’ll Never Walk Alone*  (1962)
* *Annie Get Your Gun*  (1963) (Robert Gouletin kanssa)
* *Love Him*  (1963)
* *The Doris Day Christmas Album*  (1964)
* *With a Smile And a Song*  (1964)
* *Latin for Lovers*  (1965)
* *Doris Day’s Sentimental Journey*  (1965)
* *The Love Album*  (nauhoitettiin 1967, 1994)
* *My Heart*  (2011)

Filmografia
-----------

| Elokuvat |
| --- |
| Vuosi | Suomenkielinen nimi | Alkuperäinen nimi | Rooli |
| 1948 | *Valtameren romanssi* | *Romance on the High Seas* | Georgia Garrett |
| 1949 | *Jazzityttö* | *My Dream Is Yours* | Martha Gibson |
| *Tähdenlento Hollywoodissa* | *It’s a Great Feeling* | Judy Adams |
| 1950 | *Musiikkia veressä* | *Young Man with a Horn* | Jo Jordan |
| *Teetä kahdelle* | *Tea for Two* | Nanette Carter |
| *Kevätheila* | *The West Point Story* | Jan Wilson |
| 1951 | *Ku Klux Klaanin merkeissä* | *Storm Warning* | Lucy Rice |
| *Broadwayn kehtolaulu* | *Lullaby of Broadway* | Melinda Howard |
| *Perheen naimahuolet* | *On Moonlight Bay* | Marjorie "Marjie" Win­field |
| *Lumottu laulu* | *I’ll See You in My Dreams* | Grace LeBoy Kahn |
| *Tähtisade* | *Starlift* | cameo |
| 1952 | *Voittoisa joukkue* | *The Winning Team* | Aimee Alexander |
| *Pariisin huhtikuu* | *April in Paris* | Ethel "Dynamite" Jackson |
| 1953 | *Tytär rakastuu* | *By the Light of the Silvery Moon* | Marjorie "Marjie" Winfield |
| *Tarkk’ampujatyttö* | *Calamity Jane* | Calamity Jane |
| 1954 | *Onnen myyrä* | *Lucky Me* | Candy Williams |
| *Nuori mieleltään* | *Young at Heart* | Laurie Tuttle |
| 1955 | *Laulu ilman rakkautta* | *Love Me or Leave Me* | Ruth Etting |
| 1956 | *Mies joka tiesi liikaa* | *The Man Who Knew Too Much* | Josephine "Jo" McKenna |
| *Kuolema kintereillä* | *Julie* | Julie Benton |
| 1957 | *Pyjamaleikki* | *The Pajama Game* | Katherine "Babe" Williams |
| 1958 | *Opettajan lemmikki* | *Teacher’s Pet* | Erica Stone |
| *Lemmen tunnelissa* | *The Tunnel of Love* | Isolde Poole |
| 1959 | *Hummerityttö* | *It Happened to Jane* | Jane Osgood |
| *Kaikki alkoi puhelimesta* | *Pillow Talk* | Jan Morrow |
| 1960 | *Älkää syökö päivänkakkaroita* | *Please Don’t Eat the Daisies* | Kate Robinson Mackay |
| *Keskiyön seitti* | *Midnight Lace* | Kit Preston |
| 1961 | *Rakkaani, tule takaisin* | *Lover Come Back* | Carol Templeton |
| 1962 | *Minkin kosketus* | *That Touch of Mink* | Cathy Timber­lake |
| *Maailman ihanin tyttö* | *Billy Rose’s Jumbo* | Kitty Wonder |
| 1963 | *Kaikki alkoi saippuasta* | *The Thrill of It All* | Beverly Boyer |
| *Sänky kolmelle* | *Move Over, Darling* | Ellen Wagstaff Arden |
| 1964 | *Älä lähetä kukkia* | *Send Me No Flowers* | Judy Kimball |
| 1965 | *Älkää häiritkö!* | *Do Not Disturb* | Janet Harper |
| 1966 | *Pitsipöksyagentti* | *The Glass Bottom Boat* | Jennifer Nelson |
| 1967 | *Tyttö lännen farmarina* | *The Ballad of Josie* | Josie Minick |
| *Caprice – vaarallinen oikku* | *Caprice* | Patricia Foster |
| 1968 | *Missä olit kun valot sammuivat?* | *Where Were You When the Lights Went Out?* | Margaret Garrison |
| *Kuka on se kaveri äidin sängyssä?* | *With Six You Get Eggroll* | Abby McClure |

Lähteet
-------

1. ↑  ’Age is Just a Number’: Doris Day Turns 95 – Two Years Earlier Than Planned *The Guardian*.  3.4.2017. Viitattu 3.4.2017. (englanniksi)
2. 1 2  Doris Day, Hollywood Actress and Singer, Dies Aged 97 *BBC News*.  13.5.2019. Viitattu 13.5.2019. (englanniksi)
3. 1 2 3 4 5 6 7 8 9 10  Bergan, Ronald: Doris Day Obituary *The Guardian*.  13.5.2019. Viitattu 2.12.2021. (englanniksi)
4. ↑  Forsström, Riikka: Hollywoodin kultakauden ikoni Doris Day syntyi riitaisaan perheeseen ja haaveili ikänsä hyvästä parisuhteesta – Tällainen oli supertähden elämä *Seura*.  2.4.2022. Viitattu 4.8.2023. (englanniksi)
5. 1 2 3 4  Dagan, Carmel: Doris Day, Legendary Actress, Dies at 97 *Variety*.  13.5.2019. Viitattu 9.1.2020. (englanniksi)
6. 1 2 3 4  Nelson, Valerie J.: Doris Day Dies; Legendary Actress and Singer Was 97 *Los Angeles Times*.  13.5.2019. Viitattu 9.1.2020. (englanniksi)
7. ↑  Devenish, Colin: Terry Melcher Dead at 62 *Rolling Stone*.  22.11.2004. Viitattu 2.12.2021. (englanniksi)
8. ↑  Enqvist, Niina: Hollywood-legenda Doris Day on kuollut *Ilta-Sanomat*.  13.5.2019. Viitattu 13.5.2019.
9. ↑  Aalto-Setälä, Julia: Doris Day, 97, on kuollut *Iltalehti*.  13.5.2019. Viitattu 14.5.2019.
10. ↑  Fernández, Alexia & McNeil, Liz: Why Doris Day Will Have ’No Funeral, No Memorial and No Marker’: ’She Didn’t Like Death’ *People*.  13.5.2019. Viitattu 7.12.2021. (englanniksi)

Aiheesta muualla
----------------

* Kuvia tai muita tiedostoja aiheesta **Doris Day** Wikimedia Commonsissa

* Viralliset kotisivut (englanniksi)
* Doris Day Notable Names Databasessa. (englanniksi)
* Doris Day. *The Golden Years*.  Arkistoitu 26.7.2014.  (englanniksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
	+ 2
* VIAF

 |
|  |
| Kansalliset | 
* Norja
* Espanja
* Ranska
* BnF data
* Argentiina
* Katalonia
* Saksa
* Italia
* Israel
* Belgia
* Yhdysvallat
* Ruotsi
* Latvia
* Tšekki
* Australia
* Korea
* Kroatia
* Alankomaat
* Puola

 |
|  |
| Taiteenala | 
* Emmy Awards
* Grammy Awards
* MusicBrainz
* Photographers' Identities

 |
|  |
| Henkilöt | 
* Deutsche Biographie
* Trove
* Elonet
* Yle

 |
|  |
| Muut | 
* Europeana
* SNAC
	+ 2
* IdRef

 |

 |